Pobjeda na PASCH-net natjecanju

U svrhu poticanja učenja njemačkog jezika u multikulturalnom okruženju te razvijanja interkulturnog dijaloga, odlučili smo ove godine sudjelovati na natjecanju „Fotoaktion-mit PASCH durchs Jahr“ u sklopu inicijative „Škole: partneri budućnosti“ na kojoj je umreženo preko 2000 škola iz 120 zemalja koje njeguju svoje odnose prema njemačkom jeziku i kulturi.

Zainteresirani učenici iz 4.G razreda odlučili su se „umrežiti“ te se rado odazvali pozivu na natjecanje. Među svim učenicima i školama na PASCH-netu bira se svaki mjesec pobjednik s najboljim tekstom na njemačkom jeziku i kreativnom fotografijom na temu opisa tipičnih motiva i događaja u vlastitoj zemlji ili prikaza svog slobodnog vremena u dotičnom mjesecu. Natjecanje nudi široku lepezu raznolikih kultura i običaja diljem svijeta povezujući omladinu na jednom mjestu.

Upravo naša učenica Jeni Čokić pod mentorstvom profesorice Tomislave Maljković je jedna od troje izabranih pobjednika za mjesec studeni.

Uz dvoje ostalih pobjednika iz Indije i Uzbekistana, Jeni je ponosno promovirala svoju domovinu, svoj grad i svoju školu. Također je osvojila i prigodnu nagradu PASCH-neta koja će joj uskoro stići na kućnu adresu. Čestitke!









